
Es-selamu alejkum.


Želim vas pitati koj je prenositelj ovog hadisa, tražila sam ali nisam mogla da nađem: “Kada jetim zaplače, Arš zadrhti, a Milostivi poviče: ‘O Džibrile, ko je rasplakao ovoga? O meleki, uzimam vas za svjedoke, da za onoga ko plač jetima zamijeni smijehom, nema druge nagrade osim Džennetom’”. Allah vas nagradio.


* 
* 
* 
* 
* 
* 
* 

 
„KADA JETIM ZAPLAČE, ARŠ ZADRHTI …“ (hadis)

Alejkumusselam ve rahmetullahi ve berekatuhu.


Hvala Allahu i neka je salavat i selam na posljednjeg vjerovjesnika, a zatim:


Ovaj ***[hadis](https://pitajucene.com/search/Hadis/questions/ "Pretraži pitanja o hadisima")*** je prenešen u dva rivajeta:


Prvi – od Omera, radijallahu anhu, bilježe ga Ibn Adijj u el-Kamilu (3/142) i Ebu Nu’ajm u Tarihul-asbehan (2/269).


Ovaj rivajet je veoma slab zbog slabosti dvojice ravija: 1- Hasan ibn ebi Dž’afer oko čije slabosti su složni muhaddisi, 2- Alijj ibn Džud’an, takođe slab.


Zbog ovoga ovaj rivajet je veoma slab kod muhaddisa, to su jasno naglasili Buharija, Ibn Adijj, Zehebi, Ibn ‘Irak i Albani.


Drugi – od Enesa, radijallahu anhu, sa malo drugačijim tekstom. Bilježi ga Bagdadi u Tarihul-bagdad (15/35) i Ibn El-Dževzi u knjizi el-Mevdu’at (2/168).


Također, ovaj rivajet je slab zbog ravije Musa ibn Isa čija biografija nije poznata. Kaže Bagdadi da je hadis veoma munker, tj. veoma veoma slab.


Dok ovaj rivajet Ibn el-Dževzi, Zehebi i Albani smatraju izmišljenim, a da ga je Musa ibn Isa izmislio.


Prema tome, hadis je veoma veoma slab u rivajetu Omera, radijallahu anhu, a izmišljen u rivajetu od Enesa, radijallahu anhu. Dovoljan nam je kur’anski ajet: „Zato jetima ne ponižavaj i ne odbijaj“ (Ed-Duha, 9), tj. budi prema njemu pažljiv i nježan.


Ve billahi tevfik.


Na pitanje odgovorio dr. ***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")*** – zijad-ljakic.com


